	
	



Ogasun, Finantza eta Aurrekontu Sailaren jakinarazpenak eta komunikazioak bitarteko elektronikoen bidez arautzeko foru dekretuaren proiektuari buruzko irizpen proposamena 

I.- AURREKARIAK
Ogasun, Finantza eta Aurrekontu Saileko foru diputatuak Ogasun, Finantza eta Aurrekontu Sailaren jakinarazpen eta komunikazioak bitarteko elektronikoen bidez arautzeko foru dekretuaren proiektuari buruzko irizpen proposamena bidali dio aholku batzorde honi, Diputatuen Kontseiluaren martxoaren 30eko 40/1999 Foru Dekretuaren 17. artikuluaren 1. atalak ezarritakoarekin bat etorriz. 

Irizpen eskaerarekin batera, honako hauek aurkeztu dira: Zerga Araudiaren Zerbitzuak eginiko arau inpaktuaren txostena eta genero eraginaren aurretiazko ebaluazio txostena; txosten ekonomikoa; entzunaldiaren eta jendaurreko informazioaren izapideen emaitzak jasotzen dituen txostena, Zerga Araudiaren Zerbitzuak 2019ko maiatzaren 22ko aurretiazko kontsulta publikoaren emaitzen memorian egiaztatu bezala; 2019ko abenduaren 4ko entzunaldiaren izapideen emaitzak jasotzen dituen memoria; eta dekretu proiektuaren genero eraginaren inguruko ebaluazioa egiaztatzeko eskaera dela eta, Berdintasun Zerbitzuak 2019ko abenduaren 5ean egindako oharrak.
Foru dekretu honen xedea da Arabako Foru Aldundiko Ogasun, Finantza eta Aurrekontu Sailak zergen aplikazioari eta tributu-prozedurei lotuta egiten dituen jakinarazpenak eta bitarteko elektronikoen bidezko komunikazioak arautzea, bai eta komunikazioak eta jakinarazpenak bitarteko horien bidez jasotzera behartuta dauden pertsonak eta erakundeak ezartzea ere.
Aholku Batzordearen presidenteak, Diputatuen Kontseiluaren 40/1999 Foru Dekretuaren bidez onartutako organo horren Araudi Organikoaren 9.1 d) eta 19.1 artikuluetan ezarritakoarekin bat etorriz, sinatzen duen kidea izendatu zuen irizpen proposamena prestatzeko.
II.- OHAR JURIDIKOAK
II.1. AHOLKU BATZORDEAREN ESKUMENA IRIZPENA EMATEKO
Diputatuen Kontseiluaren martxoaren 30eko 40/1999 Foru Dekretuak Arabako Foru Administrazioaren Aholku Batzordearen eskumenak ezartzen ditu eta, horien artean, arauzko xedapenen proiektuei buruzko irizpena ematea dago, Lurralde Historikoaren eskumen esklusiboak diren gaiak arautzeko foru arauak gauzatzean emandako araudi xedapenen proiektuetan, edo autonomia erkidegoko legeak garatzean, horien araudi garapena Lurralde Historikoaren eskumena denean.
II.2 LURRALDE HISTORIKOAREN ESKUMENA GAIA ARAUTZEKO
Konstituzioaren lehenengo xedapen gehigarriak ezarri zuenez, Konstituzioak foru lurraldeen eskubide historikoak babestu eta errespetatzen ditu, eta foru araubidearen gaurkotze orokorra, hala dagokionean, Konstituzio eta Autonomia Estatutuen esparruan egingo da.
Bestalde, Euskal Autonomia Erkidegoko Autonomia Estatutuaren 41.2.a) artikuluak, abenduaren 18ko 3/1979 Lege Organiko bidez onartutakoak, honako hau ezarri zuen: “Lurralde Historikoetako erakunde eskumendunek zerga araubidea mantendu, ezarri eta arautu ahal izango dute beren lurraldean, Estatuko zerga-egitura orokorrari, koordinaziorako, zerga harmonizaziorako eta Estatuarekiko lankidetzarako ekonomia-itunak berak jaso ditzan arauei eta Autonomia Erkidegoaren baitan helburu horiexetarako Eusko Legebiltzarrak eman ditzanei loturik”. 

Aurrekoaren ildotik, azaroaren 25eko 27/1983 Legeak, Euskal Autonomia Erkidego osorako erakundeen eta bertako Lurralde Historikoetako foru erakundeen arteko harremanei buruzkoak, honako hau ezarri zuen 7.6 artikuluan, foru erakundeen eskumen esklusibo gisa: “Autonomia Estatutuaren 41. atalak esaten dituenak eta, oro har, Ekonomia Itunaren Legeak edo zergalaritza alorreko beste arau edo manuren batzuk emanda izan ditzaten guztia”.
Bestalde, EAEren eta estatuaren artean sinatutako Ekonomia Itunak, maiatzaren 23ko 12/2002 Legeak onetsitakoak, honako hau ezarri zuen 1.Bat artikuluan: “Lurralde Historikoetako erakunde eskudunek beren zerga sistema eduki, ezarri eta arautu ahal izango dute beren lurraldearen barruan”.  
6/2005 Foru Araua Orokorrak, otsailaren 28koak, Arabako Zergei buruzkoak, zergen arloko jakinarazpenez diharduen 105. artikuluan ondokoa dio: “1. Zergapekoei egin beharreko jakinarazpenen araubidea administrazio arau orokorretan ezarri da. Nolanahi ere, kontuan eduki behar dira foru arau honetako 98. artikuluan eta 179. artikuluko 4. idatz zatian eta atal honetan ezarritako espezialitateak”.
II.3 ERAKUNDE ESKUMENA ETA ARAUGINTZAKO GAIKUNTZA
1983ko martxoaren 7ko Foru Arauaren 15. artikuluan, Arabako Lurralde Historikoaren erakunde antolamenduari buruzkoan, ezarri da Foru Aldundiari dagokiola, kide anitzeko erakundea den aldetik, araugintzako ahalmena baliatzea, estatuko edo autonomia erkidegoko legeekin bat etorriz, bai eta Batzar Nagusiek emandako kasuetan ere, foru araudiarekin bat etorriz.
Bestalde, abenduaren 18ko 52/92 Foru Arauak, Arabako Foru Aldundiaren Antolaketa, Funtzionamendu eta Araubide Juridikoari buruzkoak, 7.2 artikuluan, hauxe ezarri zuen: “araudi ahalmena baliatuz, Diputatuen Kontseiluari dagokiola foru arauak garatu eta egikaritzeko araudiak onartzea, foru dekretuen bitartez...”.
Arabako zergei buruzko otsailaren 28ko 6/2005 Foru Arau Orokorraren 4.1 artikuluak Arabako Foru Aldundiari esleitzen dio zerga arauak garatzeko araudi eskumena; nolanahi ere, tokiko zergak arautzen dituzten zerga ordenantzei dagokienez, badira toki erakundeei dagozkien eskumenak. 

Berariaz, Arabako Zergei buruzko 6/2005 Foru Arau Orokorrak, otsailaren 28koak, 105.2 artikuluan, ahalmena ematen dio Zerga Administrazioari jakinarazpenak bitarteko telematikoen bidez egiteko, baldin eta interesdunak beren-beregiko baimena eman badu jakinarazpen horiek erabiltzeko eta bitarteko hori lehentasunezkotzat jo badu eta, bestetik, Zergei buruzko Foru Arau Orokorraren 105.3 artikuluak pertsona juridikoei edo pertsona fisikoen kolektiboei soilik bitarteko elektronikoak erabiliz Administrazioarekin komunikatzeko betebeharra ezartzeko aukera ezartzen du, aldez aurretik erregelamendu bidez garatzen bada:
3. Zerga Administrazioak arau bidez ezarri ahal izango du ondoko interesdunek berarekin harremanak nahitaez baliabide elektronikoen bitartez eduki beharra: gaitasun ekonomiko edo teknikoagatik, lanbideagatik edo egiaztatutako beste arrazoiren bategatik behar diren baliabide teknologikoak erabil ditzaketen pertsona juridikoek eta pertsona fisikoen taldeek. 

Otsailaren 28ko 6/2005 Foru Arauaren hamazortzigarren xedapen gehigarriak, araugintzako gaikuntzari buruzkoak, hauxe ezartzen du: “Foru Aldundiak foru arau hau garatzeko eta aplikatzeko behar diren xedapen guztiak emango ditu”.
II.4- PROZEDURA 
Prozedura izapidetzean, erabat bete dira xedapen orokorrak egiteari dagokionez indarrean dauden arauak, proposamena aurkezteko eskumena duen erakundeari, arau eraginari buruzko txostenak emateari eta genero eraginaren aldez aurreko ebaluazioari, Aholku Batzordeari kontsulta eskatzeari eta onartzeko eskumena duen erakundeari dagokienez.
Zehazki, Foru Gobernu Kontseiluaren maiatzaren 23ko 29/2017 Foru Dekretuaren 9. artikuluan adierazitakoa betez, Foru Dekretuaren proiektuaren aurrerapenaren aurreko kontsulta publikoa egin da, eta 2019ko maiatzaren 22ko memoriaren espedientean egiaztatu da ez dela erregistratu araudiaren xedapenak idazteko aintzat hartu behar den proposamenik edo oharrik.
Beste alde batetik, Zerga Araudiaren Zerbitzuaren 2019ko azaroaren 26ko txostenak badakar ebaluatutako xedapenak ez duela garrantzirik generoaren ikuspuntutik, eta hala berretsi du Arabako Foru Aldundiko Berdintasun Zerbitzuak 2019ko abenduaren 5ean.
Azkenik, Foru Gobernu Kontseiluaren maiatzaren 23ko 29/2017 Foru Dekretuaren 13. artikuluan ezarritakoari erreparatuz, proiektuaren aurrerapena jendaurrean jartzeko izapidea eta aldez aurreko kontsulta egin dira, baliabide telematikoen bitartez, Arabako Foru Aldundiaren webgunea dela medio. Izapide horren emaitzei buruzko memoria, 2019ko abenduaren 4koa, jaso da espedientean, eta bertan ageri da aintzat hartu beharreko proposamen edo oharrik ez dela erregistratu.
III- PROIEKTUAREN EDUKIA
III.1 PROIEKTUAREN ARAUGINTZAKO AURREKARIAK
Herritarrek Zerbitzu Publikoetan Sarbide Elektronikoa izateari buruzko ekainaren 22ko 11/2007 Legearen (Administrazio Publikoen Administrazio Prozedura Erkidearen 39/2015 Legeak berariaz indargabetu zuen lege hori) 28. artikuluak bitarteko elektronikoen bidezko jakinarazpenaren jardunaz ziharduen; artikulu horretan, jakinarazpen elektroniko horren oinarrizko alderdiak arautzen zituen, hau da, interesdunaren borondatezko nahi eta horretarako baimena, eskueran jartzeko eta edukia eskuratzeko sistemaren egiaztapena, eta edukia eskueran jartzen denetik egutegiko hamar egun igarota edukia eskuratu ezean, sorrarazitako ondorioak. 

Ekainaren 22ko 11/2007 Legeak, 27.6 artikuluan, modu telematikoaren erabilera behartzeko aukera jasotzen zuen kolektibo jakin batzuk Administrazioarekin harremanetan jartzeko, aldez aurretik erregelamendu bidez garatuta.
6. Zerga Administrazioak arau bidez ezarri ahal izango du ondoko interesdunek berarekiko harremanak nahitaez baliabide elektronikoen bitartez eduki beharra: gaitasun ekonomiko edo teknikoagatik, lanbideagatik edo egiaztatutako beste arrazoiren bategatik behar diren baliabide teknologikoak erabil ditzaketen pertsona juridikoek eta pertsona fisikoen taldeek.
Era berean, 11/2007 Legeak, azken xedapenetatik hirugarrenean, administrazio publikoen egokitzapena arautzen zuen eskubideak egikaritzeko, eta hauxe xedatzen du: “4. Toki-administrazioa osatzen duten erakundeen esparruan, lege honen 6. artikuluan aitortutako eskubideak 2009ko abenduaren 31tik aurrera baliatu ahal izango dira beren eskumeneko prozedura eta jarduketa guztiei dagokienez, betiere haien aurrekontu-baliabideek horretarako aukera ematen badute”. Halaber, honako hau xedatzen du: “5. Lege honen 6. artikuluan aitortutako eskubideak 2009ko abenduaren 31tik aurrera erabili ezin dituzten autonomia-erkidegoek eta toki-administrazioko erakundeek, beren eskumeneko prozedura eta jarduera guztiei dagokienez, horretarako behar diren lan-programak eta -egutegiak onartu eta argitaratu beharko dituzte, dagozkien aurrekontu-aurreikuspenak kontuan hartuta, herritarrek eskubideok galdatu ahalko dituzten aldiak zehatz-mehatz adierazita”.
Arabako araudiari gagozkiola, Diputatuen Kontseiluaren apirilaren 5eko 26/2011 Foru Dekretua onartu zen; horren bidez, foru aldundi honen egoitza elektronikoa sortu zen, eta bigarren xedapen gehigarriak arautzen du borondatezko jakinarazpena bitarteko elektronikoen bidez egitea, hargatik, bigarren xedapen gehigarri horren d) letran ezarritakoa eragotzi gabe: “Aurreko idatz-zatietan xedatutakoa salbuesten da lege batek bitarteko ez-elektronikoak eskatzen edo ezartzen dituenean eta Arabako Foru Aldundiarekin bitarteko elektronikoak erabiliz komunikatzeko derrigortasuna erregelamenduz ezartzen denean, gaitasun tekniko edo ekonomiko handia, lanbidea edo egiaztatutako beste arrazoi batzuk dituzten pertsona juridikoentzat edo pertsona fisikoen kolektiboentzat, baliabide teknologikoetarako sarbidea eta erabilgarritasuna bermatuta badute”.
Zerga-arloan, abenduaren 22ko 18/2011 Foru Arauaren bidez, idazketa berria eman zitzaion Arabako Zergei buruzko otsailaren 28ko 6/2005 Foru Arau Orokorraren 105. artikuluari. Artikulu horren testua indarrean dago tributu-neurriei buruzko abenduaren 13ko 22/2019 Foru Arauak emandako idazketaren arabera (ALHAO, 149. zk., 2019-12-30ekoa) eta hauxe ezartzen du:
2. Interesdunak baliabide telematikoak erabiltzearekin ados dagoela adierazi badu eta modu hori lehenetsi badu, jakinarazpenak telematikoki bidali ahal izango dira, hurrengo apartatuan, hirugarrenean, xedatutakoa gorabehera.
Jakinarazpenen sistema horrek jakinarazpena interesdunaren esku noiz jarri den (eguna eta ordua) zehazteko aukera eman behar du, eta edukia noiz irakurri den ere bai (ordutik aurrera jakinarazpena egintzat joko da).
Jakinarazi dela egiaztatuta, hamar egunean edukia irakurri ez bada, jakinarazpena ezetsi egiten dela esan nahiko du, eta 107. artikuluaren 2. apartatuan xedatutako ondorioak izango ditu, salbu eta, ofizioz edo hartzaileak eskatuta, egiaztatzen den ezin izan dela edukia irakurri arazo tekniko edo materialengatik. 
3. Zerga Administrazioak arau bidez ezarri ahal izango du ondoko interesdunek berarekin harremanak nahitaez baliabide elektronikoen bitartez eduki beharra: gaitasun ekonomiko edo teknikoagatik, lanbideagatik edo egiaztatutako beste arrazoiren bategatik behar diren baliabide teknologikoak erabil ditzaketen pertsona juridikoek eta pertsona fisikoen taldeek.
Foru dekretuaren proiektu honen xede den gaia Estatuko Ogasunak garatzen du, bai eta Bizkaiko eta Gipuzkoako foru ogasunek eta Nafarroako Gobernuko foru ogasunak ere, nahiz eta onartutako testua berdina ez den esandako administrazioetan.
III.2 FORU DEKRETUAREN EGITURA
Foru dekretuaren proiektuak zioen azalpena eta 15 artikulu ditu, hiru kapitulutan banatuta, baita indarrean jartzeari buruzko azken xedapen bat ere.
Foru dekretua berridatzi egin da, eta erregelamendu bidez arautu da lehenago Arabako Lurralde Historikoan gara gabe zegoen gai bat.
III.3 ARAUDI PROPOSAMENAREN AZTERKETA 
I. KAPITULUA
Xedapen orokorrak ageri dira bertan.
1. artikuluak foru dekretu honen irismena zedarriztatzen du, esparru honen barruan: Arabako Foru Aldundiko Ogasun, Finantza eta Aurrekontu Sailak zergen aplikazioari eta tributu-prozedurei lotuta egiten dituen jakinarazpenak eta bitarteko elektronikoen bidezko komunikazioak. Horrez gain, komunikazioak eta jakinarazpenak bitarteko horien bidez nahitaez jasotzera behartuta dauden pertsonak eta erakundeak ezartzen ditu.  Irismena zergen eremura mugatuta dago eta beste administrazio batzuek (ZAEA, Bizkaia, Gipuzkoa eta Nafarroa) garatutako arauketaren parekoa da.
2. artikulua, “Proiektuaren jakinarazpen eta komunikazio elektronikoen araubidea” deritzona, Zergei buruzko Foru Arau Orokorrean eta Foru Dekretu honetan ezarritako berezitasunak dituzten administrazio araudi orokorrak aipatzen ditu, eta Arabako Zergei buruzko otsailaren 28ko 6/2005 Foru Arau Orokorraren 105.1 artikuluaren transposizioa baino ez da.
 105. artikulua.- Zerga arloko jakinarazpenak.
1. Zergapekoari jakinarazpenak bidaltzeko araubidea administrazio-arau orokorretan ezarritakoa izango da, Foru Arau honen 98. eta 179.4 artikuluetan eta atal honetan xedatutako berezitasunak aintzat hartuta.
Jakinarazpen eta komunikazio elektronikoaren alderdi orokorrez diharduen 3. artikuluak arau orokor gisa ezartzen du Ogasun, Finantza eta Aurrekontu Sailak foru dekretu honek behartzen dituen pertsona eta erakundeei  egin behar dizkien jakinarazpen eta komunikazio elektroniko guztiak Arabako Foru Aldundiaren egoitza elektronikoan agerrarazita egingo direla.
3.2 artikuluan zerga jakinarazpenak eta komunikazioak bitarteko elektronikoen bidez jasotzera behartuta dauden zergapekoak aipatzen dira, hain zuzen ere, Dekretuaren 7. artikuluan jasotzen diren berdinak. Idazkera aldatzea iradokitzen da, erredundantzia saihesteko, honako hau dioen lekuan: “Foru dekretu honen 7. artikuluan jasotako zergapekoak behartuta egongo dira jakinarazpenak jasotzera …”, hauxe proposatzen da: “Foru dekretu honen 7. artikuluan aipatzen diren pertsona eta erakundeak behartuta egongo dira …”
3.3 artikuluak interesdunaren eskueran jartzeko eguna eta ordua egiaztatzeari buruzko sistemaren betekizunak jasotzen ditu, bai eta edukira sartzeko eguna eta ordua egiaztatzeari buruzkoak ere. Arabako Zergei buruzko 6/2005 Foru Arau Orokorraren 105.2 artikuluaren bigarren paragrafoak dakarren edukiaren transposizioa da.
Proiektuaren 3.4 artikuluak ohartarazten  du administrazio-egintza bera bitarteko elektroniko eta ez-elektroniko desberdinez jakinarazteko saiakeren aurrean, eta balio osoa eman eta ondorio juridiko guztiak esleitzen dizkio behar bezala egindako lehen jakinarazpenari.
Foru Dekretuaren 3.5 artikuluari jarraiki, ezetsitakotzat jo behar da eskueran jarri eta egutegiko hamar egun  epean edukia eskuratu ez deneko jakinarazpena. Paragrafo horren edukia hitzez hitz transkribatzen da Arabako Zergei buruzko 6/2005 Foru Arau Orokorraren 105.2 artikuluaren hirugarren paragrafoa aintzat hartuta, Zerga Neurriei buruzko abenduaren 13ko 22/2019 Foru Arauak emandako idazketaren arabera (ALHAO, 149 zk., 2019/12/30ekoa). Edukia ez eskuratzeagatik baztertutako jakinarazpenaren kontzeptua administrazio araudi orokorrean finkatuta dago (Administrazio Elektronikoaren Sarbideari buruzko 11/2007 Legearen 28.3 artikulua; 39/2015 Administrazio Prozeduraren Legearen 43.2 artikulua).
3.6 artikuluak arautzen duenez, herritar guztiek, salbuespenik gabe, hartzaile diren jakinarazpen guztiak bitarteko elektronikoen bidez jasotzeko eskubidea dute, hala eskatuz gero. Horrela gauzatzen da 6/2005 Foru Arauaren 105.2 artikuluaren lehenengo paragrafoan ezarritakoa: “Jakinarazpenak bitarteko telematikoen bidez egin ahal izango dira interesdunak espresuki baimendu badu jakinarazpen horiek erabiltzea, eta bitarteko hori lehentasunezkotzat jo badu…”, eta Diputatuen Kontseiluaren apirilaren 5eko 26/2011 Foru Dekretuak, Diputazio honen egoitza elektronikoa sortzen duenak, Bigarren Xedapen Gehigarrian araututakoa ezartzen duena betetzen da.
Azkenik, foru dekretuaren proiektuaren 3.7 artikuluak honela definitzen du agerraldi bidezko jakinarazpena: interesdunek kasuan kasuko administrazio-jarduketen edukira era elektronikoa sartzea, betiere sarrera hori jasota geratzen bada. Definizio hori Herritarrek Zerbitzu Publikoetan Sarbide Elektronikoa izateari buruzko ekainaren 22ko 11/2007 Legearen 28.5 artikuluaren hitzez hitzeko transkripzioa da, eta horren edukia Administrazio Publikoen Administrazio Prozedura Erkideari buruzko urriaren 1eko 39/2015 Legearen 43.1 artikuluaren bigarren paragrafoan txertatu da. 
Jakinarazpen edo komunikazioen bitarteko elektronikoen praktika deritzon proiektuaren 4. Artikuluak hizpide darabil dekretuaren proiektuaren 5. artikuluan jasotzen den egoitza elektronikoan agertzeko sistema. Aipatzekoa da Arabako Foru Aldundiaren egoitza elektronikoan agertzeari buruzko aipamena 3.1 artikuluan egiten dela, eta 5. artikuluan berriz jasotzen dela, baina hiru artikuluetan ez da aipatzen hura arautzen duen dekretua, hau da, Diputatuen Kontseiluaren 26/2011 Foru Dekretua, apirilaren 5ekoa, foru aldundi honen egoitza elektronikoa sortzen duena. Beraz, artikuluaren izenburuan “jakinarazpenak edo komunikazioak” jarri ordez, “jakinarazpenak eta komunikazioak” jartzea eta 4.1 artikuluaren idazketa aldatzea proposatzen da hobekuntza gisa.
Proiektuaren testua: Ogasun, Finantza eta Aurrekontu Sailak jakinarazpen edo komunikazio elektronikoak egingo ditu hurrengo artikuluan aipatzen den egoitza elektronikoan agertzeko sistemaren bidez. Proposatutako testua: Ogasun, Finantza eta Aurrekontu Sailak jakinarazpen edo komunikazio elektronikoak egingo ditu egoitza elektronikoan agertzeko sistemaren bidez. Sistema hori Diputatuen Kontseiluaren apirilaren 5eko 26/2011 Foru Dekretuak, foru aldundi honen egoitza elektronikoa sortzen duenak, arautzen du.
4.2 artikuluak egoitza elektronikoaren bidez egindako jakinarazpenaren ziurtagiriak gutxienez izan behar dituen elementuak arautzen ditu, eta Arabako Zergei buruzko 6/2005 Foru Arau Orokorraren 105.2 artikuluaren bigarren eta hirugarren paragrafoek dakartzaten manuak garatzen ditu. Horiei akats teknikoen zehaztapenak gehitu zaizkie, halakorik gertatu bada, bai eta horien ondorioak ere.
4.3 artikuluak beste jakinarazpen-sistema batzuk gaitzeko aukera aipatzen du hitzez hitzeko adiera honen bitartez: “Era berean, jakinarazpen eta komunikazio elektronikoko beste sistema batzuk gaitu ahal izango dira, baldin eta jasota geratzen bada interesdunak jaso duela bere araudi espezifikoan ezarritako epe-baldintzetan”. Sistematika arrazoiak direla eta, ez dirudi zuzena denik artikulu honetan, ezta Foru Dekretu honen gorputzean ere, jasotzea Arabako Foru Aldundiaren egoitza elektronikoan agertzea jakinarazpena elektronikoki egiteko modu gisa; egokiagoa litzateke xedapen gehigarri batean jasotzea.
Foru dekretuaren proiektuaren 6. artikuluak salbuespenak ezartzen dizkie bitarteko elektronikoen bidezko jakinarazpen edo komunikazioei, eta Arabako Zergei buruzko Foru Arau Orokorraren 105. artikulutik 108.era araututako leku eta moduetan egin behar dira, foru dekretuan zehaztutako kasu tasatuetan. Artikulu horren eginkizuna jakinarazpen elektronikoa osatzea da, eta salbuespenak ezartzen ditu. 6. artikulu honetan jasotako kasuak, hein handi batean, Administrazio Prozedura Erkidearen 39/2015 Legearen 41. Artikuluan jasota daude.
Justifikatuta dago; izan ere, teknologia berriek jakinarazpen elektronikoetan azkartasunagatik eta aurrezpen ekonomikoagatik abantailak ematen badituzte ere, gerta daiteke egoera batzuetan bitarteko egokiena ez izatea. Araututako salbuespenak egokitasun eta eraginkortasun arrazoien ondorio dira (bat-bateko agerpena, azkartasun arrazoiak beste bitarteko batzuk erabiliz), edo arrazoi teknikoen ondorio, edukiagatik edo legezko arrazoiengatik; halakoetan, komeni da jakinarazpen ez-elektronikorik ez erabiltzea.

7. artikulua. Komunikazioak eta jakinarazpenak bitarteko elektronikoen bidez jasotzera behartuta dauden pertsonak eta erakundeak.
7. artikuluaren 1. zenbakian, jakinarazpenak bitarteko elektronikoen bidez jasotzera behartuta dauden bi talde agertzen dira: bata, jakina eta zehatza, Sozietateen gaineko Zergaren zergadunek osatzen dutena, berehala aplikatzekoa, irizpenaren xede den Foru Dekretua indarrean sartzen denean; eta bestea, zehaztugabea, Ogasun, Finantza eta Aurrekontuen foru diputatuak onartzen duen Foru Aginduan zehaztu beharko litzatekeena. 

39/2015 Legearen 14. artikuluak administrazio publikoekin harreman elektronikoa izateko eskubidea eta betebeharra arautzen ditu, eta ezartzen du zenbait pertsona eta erakunderen eginbeharra dela, eta arrazoi horrengatik, gaitasun ekonomiko eta teknikoa badutela eta beharrezko bitarteko elektronikoak eskura dituztela segurutzat jotzen du. Beste zerga administrazio batzuek 39/2015 Legearen 14. artikuluan jasotako guztiak sartu dituzte araudian, jakinarazpen elektronikoa hartu behar dutenen artean, eta, horiez gain, eskakizun jakin batzuk betetzen dituzten beste pertsona batzuk.
Izapidetzen ari den araudian, pertsona guztiek duten harremanetarako eta jakinarazpen elektronikoak jasotzeko eskubidea errespetatzen da, Zergei buruzko Foru Arau Orokorraren 105.2 artikuluan aurreikusitakoarekin bat etorriz, norbanakoa sistema horretara borondatez atxikitzen bada: “Jakinarazpenak bitarteko telematikoen bidez egin ahal izango dira, interesdunak berariaz baimena eman badu eta bitarteko hori lehentasunezkotzat jo badu, hurrengo 3. atalak xedatutakoari kalterik egin gabe”, eta erregelamendu bidez zehazten diren jakinarazpenak derrigorrezkoak direla ezartzen da. “3. Erregelamendu bidez, Zerga Administrazioak harekin soilik bitarteko elektronikoak erabiliz komunikatzeko betebeharra ezarri ahal izango du, baldin eta interesdunak pertsona juridikoak edo pertsona fisikoen kolektiboak badira, beren gaitasun ekonomiko edo teknikoagatik, dedikazio profesionalagatik edo egiaztatutako beste arrazoi batzuengatik beharrezko bitarteko teknologikoetarako sarbidea eta erabilgarritasuna bermatuta badute”. 
Proposatutako arauzko testuak zehazten du jakinarazpen elektronikoak jasotzera behartuta daudela ondokoak: 

a) Sozietateen gaineko Zergaren zergadunak, edo, hala badagokio, haien ordezkariak eta, geroago, b) Ogasun, Finantza eta Aurrekontuen foru diputatuaren foru agindu bidez zehazten direnak.
Sozietateen gaineko Zergaren zergadunei edo, hala badagokio, haien ordezkariei dioen foru dekretuaren proiektuan hautatu den adierazpena dela eta, foru dekretuak irismeneko muga ezarri dio Arabako Zergei buruzko 6/2005 Foru Arau Orokorraren 105.2 artikuluko hirugarren paragrafoan ageri den ohartarazpenari, hots, pertsona juridikoei, beren gaitasun ekonomiko edo teknikoagatik behar diren baliabide teknologikoetarako sarbidea eta eskuragarritasuna bermatuta dutenei, eta zehazten du kolektibo horren barruan badaudela Sozietateen gaineko Zergan zergadun diren pertsona juridikoaren izaera dutenak, gainerako guztiak bazter utzita.
Arabako Foru Aldundiko Ogasun, Finantza eta Aurrekontu Sailak egiten dizkien komunikazio eta jakinarazpen administratiboak bitarteko informatikoen bidez jaso behar dituzte nahitaez  Sozietateen gaineko Zergaren zergadun diren pertsona juridiko guztiek, zerga horretatik salbuetsita egon ala ez eta zerga hori ordainarazteko eskumena duen administrazioa zein den ere, betiere Arabako Foru Aldundiarekiko zerga-betebeharrak badituzte. Hala, aurkako zentzuan, foru dekretuaren proiektuaren 7.1.a) atalean agertzen ez diren pertsona juridikoak eta erakundeak behartuta egongo dira, bakar-bakarrik, Ogasuneko foru diputatuak onartzen duen foru aginduak jasotzen dituen heinean. Hori guztia, foru dekretuaren proiektu honen 8. artikuluan ezarritako prozedurazko betekizunari kalterik egin gabe.
7.1.a) artikuluak ordezkariei buruz egiten duen aipamenaz den bezainbatean, foru dekretuaren proiektuaren “…behartuta daude administrazio komunikazioak eta  jakinarazpenak bitarteko elektronikoen bidez jasotzera… a) Sozietateen gaineko Zergaren zergadunak edo, hala badagokio, haien ordezkariak” testu honetan, ez da egokitzat jotzen behartuen artean sartzea.  
Adierazi behar da beste administrazio batzuetako jakinarazpen elektronikoak erregulatzen dituzten araudietan (ZAEA, Gipuzkoa eta Nafarroa) ordezkariak ere behartuta daudela jakinarazpen elektronikoak jasotzera, eta egiazkotzat jotzen dela ahalmen teknikoa dutela jakinarazpen elektronikoak jasotzeko, ordezkatuen jakinarazpenak jasotzen dituzten neurrian. Ordezkari horiek Zerga Administrazioko Estatu Agentzian eta Gipuzkoan behartuta daude 39/2015 Legearen 14.2.d) artikulua zuzenean aplikatzeagatik (Administrazioarekin harreman elektronikoa izatera behartuta dagoen interesdun bat ordezkatzen dutenak), eta Nafarroan, berriz, hirugarren pertsonen izenean aitorpen-likidazioak aurkezteko baimena dutenak dira behartutakoak. Baina hori ez da foru dekretuaren proiektuaren 7. artikuluan arautzen den irismena, non ordezkariak ez baitaude jakinarazpen elektronikoak jasotzera behartuta Arabako Foru Aldundiko Ogasun Sailarekin dituzten harremanengatik, baizik eta Sozietateen gaineko Zergaren zergadunen ordezkari aritzeagatik.
Administrazio Prozedura Erkidearen 39/2015 Legearen 5.1 artikuluaren arabera: 1. Jarduteko gaitasuna duten interesdunek ordezkari baten bidez jardun ahal izango dute, eta ordezkari horrekin egingo dira administrazio jarduketak, interesdunak berariaz kontrakoa adierazten ez badu.
Arabako Zergei buruzko 6/2005 Foru Arau Orokorraren 107.1 artikuluaren bigarren paragrafoak honela dio: "107. artikulua- jakinarazpenak jasotzeko legitimazioa duten pertsonak 1...//… Jakinarazpena bitarteko telematikoen bidez egiten denean, zergapekoa edo haren ordezkaria zein haiek baimendutako pertsona fisikoak edo juridikoak arduratu ahal izango dira jakinarazpenaz, aitorpenak, autolikidazioak, eskaerak eta tributu-arloan garrantzia duen beste edozein dokumentu telematikoki aurkezteko eta kontsultatzeko”. 
 Hala, bada, jakinarazpenak jasotzera behartuta dagoena, kasu honetan, Sozietateen gaineko Zergaren zergaduna, eta jakinarazpena jasotzeko legitimazioa duten pertsonak edo ordezkariak bereizi behar dira; beraz, "edo, hala badagokio, haien ordezkariak" esapidea ezabatzea proposatzen da, horiek ez direlako nahitaezko jakinarazpen elektronikoaren hartzaileak.
Balizko beste behartu batzuei dagokienez, ez da denbora baldintzarik edo baldintza materialik adierazten Ogasun, Finantza eta Aurrekontuen diputatuaren foru aginduaren bidez sine die edo data jakinik gabe eskuordetzaz ezar daitezkeen beste obligaziodun batzuk zehazterakoan; izan ere, xedapen honen Arabako Zergei buruzko 6/2005 Foru Arau Orokorraren 105.3 artikuluaren arabera, “Erregelamendu bidez, Zerga Administrazioak harekin soilik bitarteko elektronikoak erabiliz komunikatzeko betebeharra ezarri ahal izango du, baldin eta interesdunak pertsona juridikoak edo pertsona fisikoen kolektiboak badira, eta pertsona horien gaitasun ekonomiko edo teknikoagatik, dedikazio profesionalagatik edo egiaztatutako beste arrazoi batzuengatik, bermatuta badute behar diren bitarteko teknologikoetara sartzeko modua eta erabilgarritasuna”.
8. artikulua. Sartuta egotearen jakinarazpena.
Behartutako subjektuei jakinarazpen elektronikoa ezartzeak arautzen du komunikazioa bitarteko ez-elektronikoen bidez egitea, Arabako Zergei buruzko Foru Arau Orokorraren 105. artikulutik 108.era aratutako leku eta moduetan, 1363/2010 Errege Dekretuaren 5.1 artikuluak xedatzen duenarekin bat etorriz.
Zergapekoen erroldan alta ematen den kasuetan, jakinarazpen elektronikoaren sisteman nahitaez sartu izanaren jakinarazpena dagokion Identifikazio Fiskaleko Zenbakiaren jakinarazpenarekin batera egin ahal izango da.
Jakinarazpen elektronikoen sisteman nahitaez sartzeak badakar zerga betebehar formal berri bat sortzea eragindako pertsona juridikoarentzat, bai eta jakinarazpenak jasotzeko moduan funtsezko aldaketa bat egitea ere. Jakinarazpen ez-elektronikoen sistema arruntean, zergadunak jarrera pasiboa du jakinarazpenaren aurrean, eta jakinarazteko betebeharra Zerga Administrazioari dagokio. Hala ere, jakinarazpen elektronikoen bidez, egoera aldatu egiten da, eta administratuari eskatzen zaio jarrera aktiboa har dezala, jakinarazpen elektronikoak jasotzeko bitartekoak jar ditzala, eta sisteman sartzera behartu dago, gutxienez, hamar egunean behin, jakinarazpenik jaso duen egiaztatzeko.  

Jakinarazpen araubidearen aldaketari buruzko berariazko jakinarazpena Arabako Zergei buruzko 6/2005 Foru Arau Orokorraren 9.1 artikuluan araututakoaz kanpoko bermea da (1. Zerga-arauak indarrean jarriko dira Arabako Lurralde Historikoko Aldizkari Ofizialean osorik argitaratu eta hogei egun naturaleko epean, haietan besterik xedatzen ez bada), bai eta Kode Zibilean, (2.1 artikulua) eta Espainiako Konstituzioan (9.3 artikulua), oro har, jasotakoez kanpokoa.  

Beste administrazio batzuek antzeko araudia erabili dute, hala nola 1065/2007 Errege Dekretua (115bis artikulua), ZAEAren Kudeaketa eta Ikuskapen Erregelamendua onartzen duena ; 1363/2010 Errege Dekretua (5. artikulua), urriaren 29koa, Herritarrek Zerbitzu Publikoetan Sarbide Elektronikoa izateari buruzko ekainaren 22ko 11/2007 Legea garatzen duen Zerga Administrazioko Estatu Agentziaren esparruan nahitaezko jakinarazpen eta komunikazio administratiboak bitarteko elektronikoen bidez egiteko kasuak arautzen dituena.
9. artikulua. Jakinarazpenak eta komunikazioak elektronikoki sinatzea.
Ogasun, Finantza eta Aurrekontu Sailak bitarteko elektronikoen bidez egiten dituen jakinarazpenak eta komunikazioak administrazio jardun automatizatuaren bidez egingo dira, eta zigilu elektronikoa edo egiaztapen-kode segururen bat erabili ahal izango da, dokumentuaren osotasuna egiaztatzeko egoitza elektronikoan sartuta.
II. KAPITULUA
II. kapitulua zergapekoen eskueran jakinarazpenak jarri ezin diren egunen erregulazioari buruzkoa da. Egun horiei, lagunarteko hizkeran, kortesiazko egun deritze. 

Kapitulu honen edukiak ez du aurrekaririk edo arauketarik tributuen araudi orokorrean (Zergei buruzko Lege Orokorra, Zergei buruzko Foru Arau Orokorra), ez eta administrazio arau orokorretan ere (Herritarrek Zerbitzu Publikoetan Sarbide Elektronikoa izateari buruzko ekainaren 22ko 11/2007 Legea eta Administrazio Prozedura Erkideari buruzko 39/2015 Legea), eta, ondorioz, arauzko erregulazio independentea da. ZAEAren esparruan arautu da abenduaren 19ko EHA/3552/2011 Aginduaren bidez, urriaren 29ko 1363/2010 Errege Dekretuaren hirugarren xedapen gehigarriaren 1. paragrafoan jasotako xedapena garatzeko. Errege dekretu horren bidez, bitarteko elektronikoen bidezko nahitaezko jakinarazpen eta komunikazio administratiboak arautzen dira Estatuko Administrazio Agentziaren eremuan. Halaber, arestian aipaturiko kortesiazko egunak araututa daude Nafarroan zergei buruzko jakinarazpen elektronikoak egiteko, baina ez Bizkaian eta Gipuzkoan.
Jakinarazpenak zergapekoen eskura jarri ezin diren egunei buruzko Foru Dekretu Proiektuaren testua, 10. artikulutik 14. artikulura arautzen dena, abenduaren 19ko EHA/3552/2011 Aginduaren 1. artikulutik 5.era ageri den edukiaren oso antzekoa da, bai eta gai horri buruzko Nafarroako araudian jasotzen den testuaren oso antzekoa ere.
Erregelamenduzko arauketa honetan datza: jakinarazpen elektronikoak jasotzera behartuta dauden zergadunek, nahitaez edo borondatez, urtean gehienez 30 egun natural adieraz ditzakete, eta, ondoren, zergapekoek horiek aldatu edo kontsultatu ahal izango dituzte. 

Aukera horrek behar besteko balioa izan dezan, zergapekoak Arabako Foru Aldundiari egun horien berri eman beharko dio egoitza elektronikoaren bidez, bai eta aldatu ere, betiere ondorioak izango dituen lehen eguna izan baino egutegiko 7 egun lehenago, gutxienez.
Proiektuaren 13. artikuluak arautzen du zer egunetan ezin izango diren jakinarazpenak jarri zergapekoen eskura, eta zehazten du arrazoi horrengatik jakinarazpena atzeratzea Administrazioari egotzi ezin zaion atzerapentzat joko dela prozeduraren iraupenaren ondorioetarako, eta egun horietan egin daitezkeen jakinarazpenei baino ez diela eragingo.
Foru dekretuaren proiektuaren 13.2 artikuluak dakarren edukiari dagokionez, 2. …//… egun horiek ez dira inola ere kenduko jakinarazpena adierazitako lehenengo eguna baino lehen egin izanagatik hasi diren epeen zenbaketatik, zenbait zehaztapen egin behar dira.
Testua egoitza elektronikoan jakinarazpenik jarriko ez den egunak zehaztearen ondorioen barrukoa da. Jakinarazpen elektronikoaren ondorioak edukira sartzeaz batera egikaritzen dira ( Foru dekretuaren proiektuaren 3.3 artikulua eta Arabako Zergei buruzko 6/2005 Foru Arau Orokorraren 105.2 artikulua), edo edukia eskueran jarri zenetik 10 egun igaro direlako eskuratu gabe. Beraz, jakinarazpena egin bada, jakinarazpenaren ondorioak erabatekoak dira; aitzitik, adierazi nahi dena baldin bada jakinarazpenak adierazitako egunak baino lehen egoitza elektronikoan eskueran jarri dela, testua honela idatzi beharko litzateke: “Egun horiek ez dira inola ere kenduko jakinarazpena lehenengo eguna baino lehen eskueran jartzeagatik hasi den epeen zenbaketatik”.
Foru dekretuaren proiektuaren 13.4 artikuluan adierazitako atala errepikakorra izan liteke 6.1.b) artikuluak ezarritakoa kontuan hartuta, baina horrek indartu egiten du zergapekoak egoitza elektronikoan jakinarazpenak eskueran ez jartzeko adierazitako egunak ez direla egun baliogabeak jakinarazpena egiteko; aitzitik, Administrazioak jakinarazpena egiten saia daiteke Arabako Zergei buruzko Foru Arau Orokorraren 105. artikulutik 108.era araututako leku eta moduetan.   

4. Hala ere, foru dekretu honen 10. artikuluan xedaturikoa bateraezina bada administrazioaren jardunak haren eraginkortasuna eta efektuen sorrera ziurtatzeko behar duen berehalakotasunarekin edo azkartasunarekin, foru dekretu honen 6.1.b) artikuluan xedaturikoa aplikatuko da.
Foru dekretuaren proiektuaren 14. artikuluak prozedura eta jartze baldintzak arautzen ditu, bai eta horretarako baimena duen pertsonaren identifikazioa ere.
III. KAPITULUA
III. kapituluak artikulu bakarra du, eta jakinarazpen elektronikoen sistemaren funtzionamenduaren urritasun edo anomaliei buruzkoa da.
Arabako Zergei buruzko 6/2005 Foru Arau Orokorraren 105.2 artikuluaren hirugarren paragrafoak ezetsitakotzat jotzen den jakinarazpenaren edukian sartu gabe hamar egun igarotzeak eragindako ondorioak aipatzen dituenean: “…salbu eta ofizioz edo hartzaileak eskatuta, era teknikoan edo materialean sartzea ezinezkoa dela egiaztatzen denean”.
Foru dekretuaren proiektuaren 15. artikuluak adierazten du zer-nolako ondorioak dituen eskueran jartzeko egunen zenbaketan, Arabako Foru Aldundiari edo hark jakinarazpenen eraginkortasun osorako erabilitako zerbitzuei egotz dakiekeen akats, anomalia edo etenduraren bat gertatuz gero. Epe horren barruan, gorabehera horiek gertatu direneko egun bakoitzeko, beste egun bat luzatuko da.
AZKEN XEDAPENA
Foru dekretuaren proiektuak ezartzen du 2020ko ekainaren 1ean sartuko dela indarrean.
IV. FORU DEKRETUAREN PROIEKTUA HOBETZEKO PROPOSAMENAK 
Txostenean azaldutakoaren arabera, hobetzeko proposamen hauek egiten dira:
3.2 artikuluak honela dio: “Foru dekretu honen 7. artikuluan jasotako zergapekoak behartuta egongo dira jakinarazpenak jasotzera …”; hauxe esatea proposatzen da: “Foru dekretu honen 7. artikuluan aipatzen diren pertsona eta erakundeak behartuta egongo dira …”
Proiektuaren 4. artikuluaren izenburua, Jakinarazpenak edo komunikazioak bitarteko elektronikoen bidez bidaltzea aldatu eta honela idaztea: Jakinarazpenak eta komunikazioak bitarteko elektronikoen bidez bidaltzea.
4.1 artikulua aldatzeko proposamena
Proiektuaren testua: Ogasun, Finantza eta Aurrekontu Sailak jakinarazpen edo komunikazio elektronikoak egingo ditu hurrengo artikuluan aipatzen den egoitza elektronikoan agertzeko sistemaren bidez. Proposatutako testua: Ogasun, Finantza eta Aurrekontu Sailak jakinarazpen edo komunikazio elektronikoak egingo ditu egoitza elektronikoan agertzeko sistemaren bidez. Sistema hori Diputatuen Kontseiluaren apirilaren 5eko 26/2011 Foru Dekretuak, foru aldundi honen egoitza elektronikoa sortzen duenak, arautzen du.
 4.3. artikuluaren edukia xedapen gehigarri batera aldatzea: “Era berean, jakinarazpen eta komunikazio elektronikoko beste sistema batzuk gaitu ahal izango dira, baldin eta interesdunak jaso duela jasota geratzen bada, berariazko araudian ezarritako epe-baldintzetan”.  
7. artikulua: ordezkariei buruzko aipamena ezabatzea.
13.2 artikulua aldatzeko proposamena:
Proiektuaren testua: 2. …//… Egun horiek ez dira inola ere kenduko jakinarazpena adierazitako egunetako lehenengoaren aurretik egin izanagatik hasi den epearen zenbaketatik. Proposatutako testua: “Egun horiek ez dira inola ere kenduko jakinarazpena adierazitako lehenengo egunaren aurretik eskueran jarri izanagatik hasi den epearen zenbaketatik”.
V. ONDORIOAK
LEHENENGOA.- Arabako Foru Aldundiko Aholku Batzordeak irizpena eman behar du proposatutako foru dekretuaren proiektuari dagokionez, Arabako Lurralde Historikoaren eskumen esklusiboa delako.
BIGARRENA.- Foru dekretuaren proiektua ordenamendu juridikora egokitzen da eta araudian ezarritako eskumen esparruaren eta legezko gaikuntzaren barruan ematen da, IV. atalean adierazitako zuzenketak egitearen komenigarritasunari kalterik egin gabe.
Honako irizpen hau Foru Administrazioaren Aholku Batzordeari aurkeztu zaio, azter dezan, Gasteizen, 2020ko urtarrilaren 7an.
Sin.: Fco. Javier Bartolomé
Arabako Foru Administrazioaren Aholku Batzordeko kidea

